༄༅། །པད་ཚལ་གྱིས་ཞུས་འདོད་གསོལ་དགེ། ཨོཾ་སྭསྟི། རྗེ་བཙུན་འཇམ་པའི་དབྱངས་ཉིད་སྙིགས་དུས་བསྟན་འགྲོའི་མགོན་དུ་བཤེས་གཉེན་དམ་པའི་སྣང་བརྙན་དུ་ཤར་ཞིང་། མདོ་སྔགས་རིག་གནས་ཀུན་གྱི་ཕུལ་དང་རྣམ་དཀར་ཐུགས་བསྐྱེད་མཛད་ཕྲིན་བསིལ་ལྗོངས་འདིར་འགྲན་བྲལ་དུ་བཞུགས་པ་ཤར་ཙོང་ཁ་པ་ཆེན་པོ་རྗེ་བཙུན་འཇམ་དཔལ་སྙིང་པོ་བློ་བཟང་གྲགས་པའི་དཔལ་གྱི་ཞབས་པད་དྲི་མ་མེད་པར་གཙང་པ་ནམ་ས་ཡི་ཐིག་ལེ་པད་ཚལ་དུ་གྲགས་པའི་ཁྱིམ་བཟང་ག་ལ་བར་རིགས་བརྒྱུད་ལས་འོངས་པ་མདའ་དཔོན་ཕུན་ཚོགས་རྣམ་རྒྱལ་དང་། སྲས་ཚེ་དབང་རྣམ་རྒྱལ་ལྟོས་བཅས་ཕྱག་འཚལ་ཞིང་སྐྱབས་སུ་མཆིའོ། །རྗེས་སུ་གཟུང་དུ་གསོལ། པད་ཚལ་གྱི་མི་ནོར་ཁ་རྗེ་དབང་ཐང་སོགས་ལེགས་ཚོགས་ཐམས་ཅད་དང་། ཁྱད་པར་རིགས་བརྒྱུད་དར་རྒྱས་ཡུན་བརྟན། དཔའ་མཛངས་རྟུལ་ཕོད་མཁས་བཙུན་བཟང་པོ་སོགས་མདོར་ན་སྲིད་ཞིའི་ཡོན་ཏན་གྱིས་ཕྱུག་པ་ཤ་སྟག་པས་འཕྲལ་དང་ཡུན་དུ་དགེ་ལེགས་མ་ལུས་འབྱུང་བར་བྱིན་གྱིས་བརླབ་ཏུ་གསོལ། དམིགས་མེད་བརྩེ་བའི་གཏེར་ཆེན་སྤྱན་རས་གཟིགས། །དྲི་མེད་མཁྱེན་པའི་དབང་པོ་འཇམ་པའི་དབྱངས། །གངས་ཅན་མཁས་པའི་གཙུག་རྒྱན་ཙོང་ཁ་པ། །བློ་བཟང་གྲགས་པས་རྣམ་ཀུན་དགེ་ལེགས་སྩོལ།། །།